KIRJALLINEN KYSYMYS E-2626/99

esittäjä(t): Roberta Angelilli (UEN) komissiolle

(12. tammikuuta 2000)

Aihe: Rooman kaupungin liikennelaitoksen (ATAC) uusi suunnitelma ja saasteiden määrän lisääntyminen Roomassa

Rooman kaupunki ja sen liikennelaitos (ATAC) tekivät äskettäin muutoksia II ja IV kaupunginosan liikennejärjestelyitä koskevaan suunnitelmaan. Tässä uudessa, julkisten liikennevälineiden käyttäjien voimakkaasti vastustamassa suunnitelmassa on siirretty joitakin reittejä kokonaan entisistä reiteistä poikkeaville kaduille. Tämän seurauksena liikenne siirtyy vilkkaaseen liikennöintiin huonosti sopiville kaduille ja ilmansaasteiden ja melun määrän keskittyminen lisääntyy huomattavasti. Lisäksi Rooman kaupungin liikennelaitoksen uusi suunnitelma vaikeuttaa suuresti julkisten liikennevälineiden käyttöä ja pakottaa käyttäjät vaihtamaan bussia kaksi tai kolme kertaa matkoilla, jotka ennen saattoi kulkea yhdellä bussilla, ja pidentää näin myös matkustusaikoja huomattavasti.

Pyytäisinkin komissiota kertomaan,

1. eivätkö edellä mainitut toimet ole vastoin ympäristön pilaantumisen ehkäisemisen ja vähentämisen yhtenäistämiseksi annetun neuvoston direktiivin 96/61/EY(1) ja moottoriajoneuvojen ottomoottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun neuvoston direktiivin 70/220/ETY(2) sekä sen muutosdirektiivien määräyksiä?

2. eikö joillakin alueilla havaittu saasteiden määrän lisääntyminen riko ilmassa olevan lyijyn raja-arvosta annettua neuvoston direktiiviä 82/884/ETY?

3. eikö melusaasteen lisääntyminen ole ristiriidassa direktiivin 70/157/ETY kanssa?

4. eikö komission mielestä olisi suotavaa kehottaa Rooman kaupunkia toimimaan tavalla, joka edistäisi julkisten liikennevälineiden käyttöä?

5. voisiko se esittää kantansa asiasta?

(1) EYVL L 257, 10.10.1996, s. 26.

(2) EYVL L 76, 6.4.1970, s. 1.

Margot Wallströmin komission puolesta antama vastaus

(24. helmikuuta 2000)

Ilmanlaadun arvioinnista ja hallinnasta 27 päivänä syyskuuta 1996 annetussa neuvoston direktiivissä 96/62/EY(1) edellytetään standardien vahvistamista useille epäpuhtauksille ja vaaditaan, että jäsenvaltiot arvioivat ilmanlaatua, julkistavat arvioiden tulokset ja valmistelevat ja toteuttavat pahimpia alueita koskevia ilmansuojeluohjelmia. Näihin ohjelmiin voi kuulua valvontatoimia sellaiselle moottoriajoneuvoliikenteelle, joka vaikuttaa asianomaisten raja-arvojen ylittymiseen. Direktiivi sisältää myös yleisen tavoitteen ilmanlaadun ylläpidosta, kun laatu on hyvä, ja sen parantamisesta muissa tapauksissa. Ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annettu neuvoston direktiivi 96/61/EY puolestaan koskee pikemminkin kiinteiden laitosten kuin liikenteen päästöjä.

Neuvosto antoi huhtikuussa 1999 ensimmäisen johdannaisdirektiivin eli ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22 päivänä huhtikuuta 1999 annetun neuvoston direktiivin 1999/30/EY(2), jossa vahvistetaan vuoteen 2005 tai 2010 mennessä noudatettavat raja-arvot rikkidioksidille, typen oksideille, PM10-hiukkasille ja lyijylle. Komissio on ehdottanut myös muita johdannaisdirektiivejä, jossa vahvistetaan ilmassa olevan hiilimonoksidin ja bentseenin raja-arvot sekä otsonin pitkän aikavälin tavoitteet ja tavoitearvot. Suurinta osaa näistä epäpuhtauksista esiintyy suurina pitoisuuksina kaupunkialueilla ja tieliikenne on niiden tärkeä lähde. Vaikka monissa tapauksissa liikennepäästöjä on vielä vähennettävä ilmanlaadun standardien saavuttamiseksi, yksittäinen paikallisia päästöjä lisäävä toimi ei silti välttämättä ristiriidassa ilmanlaatua koskevien direktiivien kanssa.

Ajoneuvoja ja polttoainetta koskevalla Euroopan lainsäädännöllä on tieliikennepäästöjä on saatu vähennettyä huomattavasti huolimatta kokonaisliikenteen jatkuvasta kasvusta. On esimerkiksi laskettu, että hiljattain annettujen Auto Oil -direktiivien eli moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä ja neuvoston direktiivin 70/220/ETY muuttamisesta 13 päivänä lokakuuta 1998 annetun parlamentin ja neuvoston direktiivin 98/69/EY(3) ja bensiinin ja dieselpolttoaineiden laadusta ja neuvoston direktiivin 93/12/ETY muuttamisesta 13 päivänä lokakuuta 1998 annetun parlamentin ja neuvoston direktiivin 98/70/EY(4) avulla tieliikenteen saastepäästöt (ei kuitenkaan hiilidioksidi) vähenee vuosina 19952010 noin 7080 prosenttia. Ilmanlaadun standardien rikkomisten pitäisi vähentyä selvästi, mutta joissakin Euroopan kaupungeissa ja liikenteen solmukohdissa on odotettavissa ongelmia. Liikennejärjestelyjen tehokkaampi hallinta ja puhtaiden polttoaineiden ja tekniikoiden sekä kestävän kehityksen mukaisten liikennemuotojen edistäminen muodostavat periaatteessa osan ongelman ratkaisua. Lyijypitoisen polttoaineen kieltäminen Euroopassa tammikuusta 2000 vaikuttaa myös merkittävästi kaupunki-ilman laadun parantumiseen ja altistumisriskiryhmien, kuten alle 7-vuotiaiden lasten, suojeluun. Tiettyjen jäsenvaltioiden, myös Italian, huono valmistautumistilanne merkitsee sitä, ettei lyijypitoisia polttoaineita saada täysin kiellettyä ennen vuotta 2002, ja että toimenpiteen terveydellinen hyöty viivästyy. Viiveellä on tarkoitus antaa kyseisille jäsenvaltioille lisää aikaa tiedottaa kuluttajille lyijyn korvaavista lisäaineista ja vakuuttaa heille, ettei vanhoja autoja tarvitse romuttaa.

Melukysymyksen osalta viitataan moottoriajoneuvojen sallittua melutasoa ja pakojärjestelmää koskevan jäsenvaltioiden lainsäädännön lähentämisestä 6 päivänä helmikuuta 1970 annettuun neuvoston direktiiviin

70/157/ETY(5). Se koskee ajoneuvojen tyyppihyväksyntää ja pääsyä yhtenäismarkkinoille. Sitä ei kuitenkaan sovelleta liikenteestä johtuvaan ympäristömeluun. Vuotta 2000 koskevaan komission työohjelmaan sisältyy ehdotuksen laatiminen melua koskevaksi kehysdirektiiviksi.

(1) EYVL L 296, 21.11.1996.

(2) EYVL L 163, 29.6.1999.

(3) EYVL L 350, 28.12.1998.

(4) EYVL L 350, 28.12.1998.

(5) EYVL L 42, 23.2.1970.